ปภ. รายงานการลุกไหม้ของเพลิงโรงงานกิ่งแก้วลดลง แต่ยังมีบางส่วนกลับมาปะทุไหม้อีก
เมื่อเวลา 16.55 น. กรมป้องกันและบรรเทาสาธารณภัย (ปภ.) เผยหลังจากที่นักบินและกำลังพลของกองทัพบก ร่วมกับ ปภ. นำเฮลิคอปเตอร์ KA-32 จำนวน 2 ลำ ขึ้นบินเทโฟมดับเพลิง จากการประเมินสถานการณ์ของทีมภาคพื้นดินพบว่า การลุกไหม้ลดลง แต่ยังมีบางส่วนกลับมาปะทุไหม้ จึงได้ประสานจังหวัดสมุทรปราการนำทีมปฏิบัติการภาคพื้นดินสนธิกำลังเข้าปฏิบัติการดับไฟ ทั้งหน่วยดับเพลิงของกรุงเทพมหานครและหน่วยงานต่างๆ ภายใต้การแนะนำของผู้เชี่ยวชาญ อย่างไรก็ตาม กำลังพลของ ทบ. ชุดเผชิญสถานการณ์วิกฤตของ ปภ.  เฮลิคอปเตอร์ KA-32 ทั้ง 2 ลำ จะยังคง stand by ประเมินการปฏิบัติการทางอากาศและทางภาคพื้นดินสลับกันไปตามสถานการณ์ ทั้งนี้ ปภ. ได้สั่งการให้ศูนย์ ปภ. เขตใกล้เคียงนำรถไฟฟ้าส่องสว่างเข้าสนับสนุนการทำงานในภาคกลางคืนแล้ว